КъБР-м и Парламентым и УнафэщI Егоровэ Т. Б. Европэм и Советым щIыпIэ, щIыналъэ властхэмкIэ и конгрессым и лэжьыгъэм хэтщ
Страсбург къалэм къыщызэIуахащ Европэм и Советым щIыпIэ, щIыналъэ властхэмкIэ и конгрессым и 37-нэ пленар зэIущIэр. Урысей Федерацэм икIа официальнэ лIыкIуэхэм ящIыгъуу абы хэтщ КъБР-м и Парламентым и УнафэщI Егоровэ Татьянэ.
Сессиер зытеухуар автономиемкIэ шэсыпIэхэмрэ Европэм щIыналъэ унафэр зэрыщызэрагъакIуэмрэщ. ЗэIущIэм щытепсэлъыхьынущ щIыналъэ политикэм, налогхэр къызэрабжым, зэпIэзэрыт зыужьыныгъэм и мурадхэр зэрыпхагъэкIым, демократиер гъэбыдэнымкIэ IуэхущIапIэхэр зэрылажьэм пыщIа къалэн зэмылIэужьыгъуэхэм.
Апхуэдэу зыхэплъэнухэм ящыщщ Урысей Федерацэм щIыпIэ, щIыналъэ демократиер зэрыщызэтеувэр икIи абы ипкъ иткIэ къащтэнущ Европэм и Советым щIыпIэ, щIыналъэ властхэмкIэ и конгрессым и чэнджэщхэр.
ЗэIущIэм хэтхэм я пащхьэ къыщыпсэлъэнущ икIи ахэр зыщIэупщIэхэм жэуапхэр иратынущ Европэм и Советым и Генеральнэ секретарь Пейчинович-Бурич М., Европэм и Советым и Парламент Ассамблеем и тхьэмадэ Мори-Паське Л., Франджым и лIыкIуэу Европэм и Советым и министрхэм я комитетым щыIэр.
ЩIыпIэ, щIыналъэ властхэм я ассамблеем Европэм и Советым хиубыдэ къэрал 47-рэ хэтщ. Ар нэхъыбэу зытелажьэр щIыпIэ, щIыналъэ IэнатIэхэм я властым папщIэ IэщIагъэлIхэр гъэхьэзырынырщ. Конгрессыр Европэм и къэралхэм щIыпIэ унафэр зэрыщызэрагъакIуэм зегъэужьынымкIэ аналитикэ, кIэлъыплъакIуэ, чэнджэщэгъу органщ. Абыхэм я лъэныкъуэкIэ къыбгъэдэхуэ къалэнхэр игъэзэщIэн папщIэ конгрессыр кIэлъоплъ ЩIыпIэ унафэр зегъэкIуэнымкIэ хартиер зэрагъэзащIэм, апхуэдэу Европэм и Советым хиубыдэ къэралхэм муниципальнэ, щIыналъэ хэхыныгъэхэр зэрыщрагъэкIуэкIым.
КъБР-м и Парламентым
и пресс-IуэхущIапIэ
